पोखरामा ‘जायन्ट’ भिडन्त
रुस्लान थ्रीस्टार क्लबका प्रशिक्षक मेघराज केसीलाई लाग्ने आरोप हो, उनी रुखो छन् । ठाडो बोल्छन् । उनको रुखोपना खेलपछि हुने ‘पोस्ट म्याच कन्फ्रेन्स’ मा झल्किन्छ । पत्रकारले उनको कमजोरी औंल्याउँदा झर्किन्छन् । उल्टै प्रतिप्रश्न गर्छन् ।
लेखनाथ — रुस्लान थ्रीस्टार क्लबका प्रशिक्षक मेघराज केसीलाई लाग्ने आरोप हो, उनी रुखो छन् । ठाडो बोल्छन् । उनको रुखोपना खेलपछि हुने ‘पोस्ट म्याच कन्फ्रेन्स’ मा झल्किन्छ । पत्रकारले उनको कमजोरी औंल्याउँदा झर्किन्छन् । उल्टै प्रतिप्रश्न गर्छन् ।उनलाई बुझ्नेहरू भन्छन्, उनको रुखोपना नै उनको बलियो पक्ष हो । टिमलाई अनुशासनमा राखेर नेपालमा क्लब फुटबलको साख जोगाउन उनको धेरथोर भूमिका छ ।१७ औं आहा–रारा गोल्डकपमा उनले आफ्नो टिमलाई पुनः फाइनल पुर्‍याएका छन् । गत वर्ष फाइनलमा पुलिससँग पराजित भएको थियो । यसपालि विभागीय टोली त्रिभुवन आर्मीसँग भेट हुँदै छ । ‘ए’ डिभिजन क्लबबीचको ‘जायन्ट’ भिडन्त शनिबार पोखरा रंगशालामा हेर्नलायक हुनेछ । उम्दा प्रशिक्षकत्वको नापजाँच गर्ने कसीका रूपमा यसपल्टको आहा–रारा गोल्डकप थ्रीस्टारका प्रशिक्षकसामु आएको छ । चारपल्टको विजेता हो थ्रीस्टार । उसले पाँचौ, नवौं, ११ औं र १३ औं संस्करण जितेको छ । पाँचपल्टसम्म फाइनल पुग्दा नजितेको भनेको गत वर्षको संस्करणमात्रै हो । क्लब फुटबलको ‘पावर हाउस’ का रुपमा चिनिने थ्रीस्टार यसपल्ट पाँचौंपल्ट उपाधि जित्ने दाउमा छ । सेलिब्रिटी खेलाडी, छरितो खेल र फिनिसिङ थ्रीस्टारको विशेषता हो । त्यसो त पोखराको मैदानमा थ्रीस्टारको ‘फ्यान फलोइङ’ पनि उत्तिकै छ । प्रशिक्षक केसी थ्रीस्टार र आर्मीलाई नेपाली फुटबलमा पहिलो र दोस्रो हुन ‘फाइट’ गरिरहेका दुई टिमको रूपमा हेर्छन् । ‘पोखराका दर्शकले शनिबार नेपालमा भएको राम्रो खेल हेर्न पाउनुहुन्छ,’ प्रि–म्याच कन्फ्रेन्समा शुक्रबार उनले भने, ‘एकअर्काको राम्रो र नराम्रो पक्ष नियालेर हामी खेल्छौं ।’ फाइनल दुवैका लागि उत्तिकै मौका हुने उनी बताउँछन् । यद्यपि सीमित अवसर सिर्जना गरेर अर्को एकपल्ट उपाधिमा नाम लेखाउन लालायित रहेको उनले बताए । तीन प्रतियोगिताको उपाधि जितेर आएको क्यामरुनी डफिन्सलाई हराएर फाइनल पुगेको हो आर्मी । केसी भने विदेशी क्लब भन्दैमा जस्तोपायो त्यस्तैलाई भित्र्याउन नहुने पक्षमा छन् । उनले डफिन्स र आर्मीको खेल हेरेपछि डफिन्सलाई फुटबल टिम नभई ‘फाइटिङ टिम’ को रूपमा पाएको उनले प्रतिक्रिया दिए । ‘यसअघि नेपाली खेलाडी उनीहरूसँग डराएकाले वास्तविक खेल खेल्न पाएनन्,’ उनले भने, ‘खेल सिक्न बढीभन्दा बढी विदेशी टिमसँग खेल्नुपर्छ तर फुटबलको अनुशासनमा भए नभएको पनि हेर्नुपर्छ ।’ फाइनलमा कप्तान विक्रम लामा, गोलकिपर एलन न्यौपाने, रन्जित धिमाल, सुनील बल, अनिल गुरुङ, अनन्त तामाङ, विजय धिमाल, दिनेश राजवंशीलगायत खेलाडीले आर्मीलाई चुनौती प्रस्तुत गर्नेछन् । पिटर सेगुन, अजायी मार्टिन्सजस्ता अफ्रिकन खेलाडी पनि थ्रीस्टारमा छँदैछन् । कप्तान विक्रम लामा दुई टिमको म्याच टफ हुने देख्छन् । विपक्षी टिममा उत्तिकै अनुभवी खेलाडी भएपछि दबाबमा राखेर खेल्ने उनी बताउँछन् । विभागीय टोलीलाई साथ नदिने दर्शकको पुरानै बानी हो । यद्यपि यसपल्ट राम्रो खेल खेलेर पोखरेली दर्शको मन जित्ने दाउमा छन् आर्मीका प्रशिक्षक नवीन न्यौपाने । डफिन्सलाई हराउँदा नै आर्मीप्रति देखिएको दर्शकको समर्थनले सकारात्मक संकेत गरेको थियो । यसपल्ट उनी इतिहास रच्ने पक्षमा छन् । ‘आहा–राराको उपाधि चुम्ने हाम्रो लक्ष्य पुरा हुन सकेको छैन,’ उनले भने, ‘यसपल्ट त्यो अवसर हामीसामु आएको छ, उपाधि लक्ष्यसाथ खेल्छौं ।’ उनी दुई टिमलाई रियल म्याड्रिड र बार्सिलोनाको संज्ञा दिँदै ‘नेपाल क्लासिको’ भन्न रुचाउँछन् । ‘हाम्रो खेलको स्पिड हाम्रो बलियो प्वाइन्ट हो,’ उनले भने, ‘खेलाडी फर्ममै भएकोले खेल जित्ने नै छौं ।’ सहिद स्मारक लिगमा उत्कृष्ट फरवार्ड भएका कप्तान भरत खवास आफूले शतप्रतिशत दिएर खेल्ने बताउँछन् । आहा–रारामा आर्मी तीनपल्ट फाइनल प्रवेश गरेर पनि उपाधि जित्न सकेको छैन । सातौं, आठौं र १४ औं संस्करणमा गोल्डकपको फाइनल पुगेको आर्मी सातौं र आठौंमा नेपाल पुलिस क्लब र १४ औंमा मनाङ मर्स्याङदीसँग पराजित भएको थियो ।थ्रीस्टारले क्वाटरफाइनलमा युनाइटेड सिक्किम भारतलाई ५–२ र सेमिफाइनलमा एपीएफलाई टाइब्रेकरमा ४–२ ले हराएर फाइनल आइपुगेको हो । आर्मी भने क्वाटरफाइनलमा हिमालयन शेर्पालाई ३–१ र सेमिफाइनलमा डफिन्सलाई १–० ले हराएर तीन वर्षपछि फाइनलमा झुल्कियो । आर्मीले मदन भण्डारी स्मृति इटहरी गोल्डकप र वीरगन्जको विशाल मेमोरियल गोल्डकप जितेर पोखरा आएको छ । गत वैशाखमा इलामको माइभ्याली गोल्डकप जितेको थ्रीस्टारसँग सिमरा गोल्डकपको उपाधि पनि छ । यी दुईको भेट आहा–रारामा यसअघि एकपल्ट मात्रै भएको छ । १४ औं संस्करणमा आर्मीले क्वाटरफाइनलमा थ्रीस्टारलाई १–० ले हराएको थियो । यो सिजनमा भने यसअघि दुईपल्ट आमनेसामने भएका छन् । इटहरीमा आर्मीले थ्रीस्टारलाई सडनडेथमा हराएको थियो । सिमरा गोल्डकपमा थ्रीस्टारले आर्मीलाई फाइनलमा सडनडेथमै हराउन सफल भएको थियो । ०५८ मा पोखराको सहारा क्लबले क्लबस्तरीय क्याराभान गोल्डकप गर्‍यो । आहा चाउचाउले प्रायोजन गरेपछि क्लबले २०५९ मा पहिलो आहा गोल्डकप आयोजना गर्‍यो । २०६९ मा ११ औं संस्करणबाट आहा–रारा गोल्डकपको नामबाट प्रतियोगिता सञ्चालन भयो । पोखराको ‘ब्रान्ड’ बनेको आहा–रारा गोल्डकपको १७ औं संस्करण समापनको संघारमा छ । चारपल्ट उपाधि जितेको थ्रीस्टारले साख जोगाउने र आर्मीले जितेर इतिहास रच्ने होड शनिबारको खेलमा हुनेछ ।